Geen borgtog vir polisieman wat glo moorFoto: SAPD/Facebook Die Piketberg-streekhof het ŉ polisiebeampte, wat van die moord op sy meisie verdink word, se aansoek om borgtog van die hand gewys. Die beampte word daarvan beskuldig dat hy sy meisie op 2 Januarie 2022 in die Wes-Kaap met sy dienspistool doodgeskiet het. Lizzy Suping, woordvoerder van die onafhanklike polisieondersoekdirektoraat (Opod), sê die polisiebeampte, wat nie in daardie stadium aan diens was nie, het sewe keer op sy meisie geskiet tydens ŉ bakleiery. “Die beampte het sy meisie by haar huis gaan soek. Toe hy haar nie daar kon kry nie, het hy dorp toe gery en haar in die geselskap van haar familie gevind. Hy het daarop aangedring dat sy in sy motor moet klim, maar toe sy weier, het hy sy dienspistool te voorskyn gebring en haar en ŉ familielid sewe keer geskiet. Die meisie is drie keer getref en sy is op die toneel oorlede,” verduidelik Suping. Die familielid kon vlug en het skuiling by ŉ nabygeleë vulstasie gaan soek met die oorledene se 11-jarige seun en ander kinders. Die saak is tot 12 September 2022 uitgestel en na die hooggeregshof oorgeplaas.